Odločba Komisije

z dne 21. avgusta 2001

o izvajanju Direktive Sveta 89/106/EGS v zvezi z razvrstitvijo požarne odpornosti streh in strešnih kritin pri požarih z zunanje strani

(notificirana pod dokumentarno številko K(2001) 2474)

(Besedilo velja za EGP)

(2001/671/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode [1], kakor je bila spremenjena z Direktivo 93/68/EGS [2], in zlasti člena 20(2)(a) Direktive,

ob upoštevanju naslednjega:

(1) Člen 3(2) Direktive 89/106/EGS navaja, da se za to, da bi bile upoštevane morebitne različne ravni zaščite za gradbena dela, ki morda obstajajo na nacionalni, regionalni ali lokalni ravni, lahko za vsako bistveno zahtevo določijo razredi v razlagalnih dokumentih. Ti dokumenti so bili objavljeni kot "Sporočilo Komisije glede razlagalnih dokumentov Direktive 89/106/EGS" [3].

(2) Odstavek 2.2 razlagalnega dokumenta št. 2 navaja številne med seboj povezane ukrepe za izpolnitev bistvene zahteve "Požarna varnost", ki skupaj prispevajo k opredelitvi protipožarne strategije, ki jo lahko v državah članicah razvijajo na različne načine.

(3) Odstavek 4.2.1 razlagalnega dokumenta št. 2 utemeljuje potrebo po različnih ravneh bistvene zahteve glede na tip, uporabo in lokacijo gradbenih del, njihov načrt in razpoložljivost zaščitne opreme.

(4) Odstavek 4.3.1.2.2 razlagalnega dokumenta št. 2 določa zahteve, ki jih morajo izpolnjevati gradbeni proizvodi za strehe, izpostavljene požaru z zunanje strani.

(5) Različne ravni teh zahtev, ki obstajajo v državah članicah, se lahko izrazijo v obliki sistema razredov, ki niso vključeni v razlagalni dokument št. 2.

(6) Člen 6(3) Direktive 89/106/EGS navaja, da lahko države članice določijo ravni zmogljivosti, ki jih bodo upoštevale na svojem ozemlju, samo v okviru razvrstitev, sprejetih na ravni Skupnosti, in to le tako, da se uporabijo vsi razredi, nekateri od njih ali en sam razred.

(7) Če enotnega in popolnoma usklajenega postopka preskušanja ni, mora razvrstitev, uporabljena v tej odločbi, temeljiti na enem standardu, ki vključuje tri ločene postopke preskušanja, ustrezajoče različnim predvidenim potekom nevarnosti požara. Gre za začasno rešitev, dokler se z razvojem popolnoma usklajenega postopka preskušanja ne doseže popolna uskladitev. Ko je ta dosežena, se lahko ta odločba spremeni tako, da bo upoštevala nov postopek preskušanja in razvrstitve, ki so z njo povezane.

(8) Ukrepi, predvideni s to odločbo, so v skladu z mnenjem Stalnega odbora za gradbeništvo –

SPREJELA NASLEDNJO ODLOČBO:

Člen 1

Uvede se razvrstitveni sistem Skupnosti, kot ga predvideva Direktiva 89/106/EGS v zvezi s požarno odpornostjo streh in strešnih kritin pri požarih z zunanje strani.

Navedeni sistem klasifikacije je opisan v Prilogi.

Člen 2

Ta odločba je naslovljena na države članice.

V Bruslju, 21. avgusta 2001

Za Komisijo

Erkki Liikanen

Član Komisije

[1] UL L 40, 11.2.1989, str. 12.

[2] UL L 220, 30.8.1993, str. 1.

[3] UL C 62, 28.2.1994, str. 1.

--------------------------------------------------

PRILOGA

PREAMBULA

Uporablja se poročilo CEN CR 1187:2001 in njegove kasnejše posodobljene različice. Posodobljena različica med drugim vključuje nove revizije poročila CEN, različico ENV ali EN tega standarda, ki temelji na rezultatih/dogovorih, doseženih na posebnem srečanju CEN TC 127 dne 16. maja 2001.

Razvrstitev, predstavljena v spodnji tabeli, temelji na standardu iz poročila CR 1187:2001. Navedeni standard vključuje tri ločene postopke preskušanja, ki ustrezajo različnim predvidenim potekom nevarnosti požara. Med postopki preskušanja ni neposredne povezave in tako torej tudi ni splošno sprejemljive hierarhije razvrstitve med njimi.

Države članice lahko pri ureditvi požarne odpornosti z zunanje strani streh in strešnih kritin izberejo kombinacijo(-e) preskusov in razredov, ki ustrezajo dejanski(-m) nevarnosti(-m) požara na njihovem ozemlju, in določijo nacionalno stopnjo klasifikacije med različnimi preskusi in razredi.

Odločba Komisije 2000/553/ES [1] določa seznam proizvodov (in/ali materialov) za strešne kritine, za katere se lahko šteje, da izpolnjujejo vse zahteve glede značilnosti "obnašanje pri požarih z zunanje strani", in da ni potrebe po preskusih, če so upoštevani vsi morebitni nacionalni predpisi glede oblike in izvedbe. Takšni proizvodi/materiali spadajo v razred BSTREHA spodnje tabele brez potrebe po preskusih.

SIMBOLI

Razvrstitve v skladu s tremi postopki preskušanja so naslednje:

- CR 1187:2001 preskus 1: XSTREHA(t1), pri čemer t1 = samo požarni test,

- CR 1187:2001 test 2: XSTREHA(t2), pri čemer t2 = požarni test + veter,

- CR 1187:2001 test 3: XSTREHA(t3), pri čemer t3 = požarni test + veter + sevanje.

TE : kritični čas širjenja požara z zunanje strani

TP : kritični čas prodiranja ognja

Tabela

RAZREDI POŽARNE ODPORNOSTI Z ZUNANJE STRANI ZA STREHE IN STREŠNE KRITINE [2]

Postopek preskušanja | Razred | Merila razvrstitve |

CR1187:2001 preskus 1 | BSTREHA(t1) | Izpolnjeni morajo biti vsi naslednji pogoji: širjenje požara z zunanje in notranje strani navzgor < 0,700 m,širjenje požara z zunanje in notranje strani navzdol < 0,600 m,največja zunanja in notranja zgorela dolžina < 0,800 m,noben goreči material (kapljice ali delci) ne pada z izpostavljenega območja,nobeni goreči/žareči deli ne prodirajo v strukturo strehe,ni nobene ločene odprtine > 2,5 x 10-5 m2,vsota vseh odprtin < 4,5 x 10-3 m2,stransko širjenje požara ne doseže meja območja meritve,ni nobenega notranjega izgorevanja brez plamena,največji radij širjenja požara na "horizontalah", strehah, na zunanji in notranji strani < 0,200 m. |

FSTREHA(t1) | Ni bila ugotovljena odpornost |

CR1187:2001 preskus 2 | BSTREHA(t2) | Za obe seriji preskusov pri hitrosti vetra 2 m/s in 4 m/s: srednja dolžina poškodovane kritine in zaščitne strešne folije ≤ 0,550 m,največja dolžina poškodovane kritine in zaščitne strešne folije ≤ 0,800 m, |

FSTREHA(t2) | Ni bila ugotovljena odpornost |

CR1187:2001 preskus 3 | BSTREHA(t3) | TE ≥ 30 min in TP ≥ 30 min |

CSTREHA(t3) | TE ≥ 10 min in TP ≥ 15 min |

DSTREHA(t3) | TP > 5 min |

FSTREHA(t3) | Ni bila ugotovljena odpornost |

[1] UL L 235, 19.9.2000, str. 19.

[2] Število razredov je še vedno v postopku revizije in bo spremenjeno takoj, ko bodo na voljo potrebni podatki.

--------------------------------------------------